《廞庭自三山送荔枝分韵得缃字》
宋代·刘学箕

炎精孕秀储气详，荔枝结实魁群芳。
我有犹子客南服，千里眷念情不忘。
星驰走寄一千颗，伏暑火炽劳取将。
筠篮初开气芬溢，稍觉四座浮清香。
骊珠璨烂光夺目，琱盘饤饾罗满堂。
先庙未献不敢嗅，色味虽鲜那敢赏。
少须祀毕分送似，宾友拉至纷攫攘。
降囊初剥拆霞缕，玉脸旋堂绽流天浆。
手持奈此水晶粒，地积更诧云锦裳。
海乡因记少日好，绕树食{左口右稻去禾}高价偿。
婆娑碧绿拥平野，丹苞縠皱晖朝阳。
初惊星火争燿熠，久讶彩凤争翱翔。
薰风吹开碧云叶，绿水宛类翻頳鲂。
只今老大将底用，食此感激意故长。
君不见方红陈紫列绀缃，三十二品裁中郎。
丁香核小味甘洁，何似钗头十八娘。
天生美实限南北，长安路远价愈强。
只今生食享至味，不数家渍监蒸方。
又不见宣靖文物全盛时，贡输不减开先唐。
輶车从横绣衣使，海内骚动封纸黄。
妙品人家那可得，置以走辙加浮航。
似闻供上祗纤悉，往往尽入公侯王。
骊山往事不古监，艮岳驯致烽烟狂。
祗今故老尚能说，空使悲愤萦肝肠。
书生不负医国手，赋成何日奏明光。
不如且唤呈姬辈，笑擘轻红入醉乡。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。